**24-nji tejribe işi**

**Maşynlary we mehanizmleri sökmek.**

**Maşynlary sökmegiň umumy düzgünleri we yzygiderliligi. Umumy düzgünler.** Sökmek işleri maşynlaryň bejerilişiniň umumy zähmet talap edijiliginiň

(trudoýomkostynyň) ep-esli bölegini tutýar. Şoňa görä-de bu işleriň zähmet talap edijiligini kemeltmek (esasan-da, işleri mehanizmleşdirmegiň hasabyna), bejeriş kärhanalarynyň goýberiş ukybyny mese-mälim ýokarlandyrýar, maşynlaryň özüne düşýän gymmatyny peseldýär.

Maşynlary sökmegiň tehnologik prosesi, göwrümi we yzygiderliligi iýlip könelişmeleriň we zeper ýetmeleriň häsiýetine, bejerişiň usulyna, bejeriş kärhanasynyň tipine, onda kabul edilen önümçilik prosesiniň shemasyna baglydyr. Ýeňil ýa-da agregat usulynda bejerilende, bozulmalar düzedilende aýry-aýry detallary, gurnaýyş birliklerini ýa-da agregatlary çalyşmak üçin maşyn kem-käsleýin sökülýär. Ýöriteleşdirilen kärhanalarda hususy ayratynlygyndan mahrum bolan, ýagny degişli dällik (obezliçennyý) usulda düýpli bejerilende, maşyny doly sökýärler.

Maşynlaryň görnüşleriniň köp dürlüligi, olary sökmek üçin ýeke-täk tehnologiýany tassyklamak mümkinçiligini çäklendirýär. Şeýle-de bolsa birnäçe esasy umumy talaplary takyklamak mümkin.

**Islendik maşyn sökülýän döwründe** agregatlary sökmäge ýa-da çalyşmaga degişli (GOSNITI-de işlenip düzülen) **tehnologik kartalarda görkezilen operasiýalaryň yzygiderliligini berjaý etmek we aşakdaky umumy düzgünleri ýerine ýetirmek zerurdyr.**

1. Ulgamlaryň detallaryny we gurnaýyş birliklerini, şeýle hem abzallary öňünden taýýarlanyp goýlan ýerlerde ýerleşdirmeli.
2. Sökmek işlerinde diňe niýetlenilen senetlerden we esbaplardan peýdalanmaly. Tehnologiýada göz öňünde tutulmadyk bolsa lomjagazlardan, ýekedabanlardan, çapgyçlardan (zubilolardan) peýdalanmaly däl.
3. Aşa köp güýç goýmaly däl.
4. Ähli açyk boşluklary ýörite ýasalan gapaklar bilen ýapmaly, şonda çüprek, esgi, kagyz ulanmaly däl.
5. Ýangyç nasoslarynyň, forsunkalaryň hyrly deşiklerini, turbajyklaryň uçlaryny agaç dykylar ýa-da ýörite ýapylar bilen ýapmaly (dykmaly).
6. Detallar birnäçe nurbat bilen berkidilen bolsa, ilki olary degişli yzygiderlilikde gowşatmaly, soňra towlap aýyrmaly, aýrylan nurbatlary öz boltlaryna we epeneklerine (şpilkalaryna) towlap goýmaly.
7. Eger-de sökmezden ön detallardaky bellikler oňat görünmeýän bolsa, onda olary dikeltmeli.

Maşynlar sökülende tehnologik prosesde bellenilen yzygiderlilik berk berjaý edilmelidir. GOSNITI-de awtomobilleriň, traktorlaryň, oba hojalyk maşynlarynyň, awtotraktor dwigatelleriniň dürli modellerini, olaryň agregatlaryny sökmegiň tehnologik kartalary işlenip düzülen. Bu tehnologik kartalarda operasiýalaryň ýerine ýetiriliş tertibi, peýdalanylýan enjamlar, esbaplar we senetler, wagt normalary, şeýle hem sökmekde ýerine ýetirilmeli esasy tehniki şertler (TŞ) görkezilýär. Maşynlary sökmegiň tehnologik kartada görkezilen yzygiderliligini berk berjaý etmek zerurdyr. Munuň özi söküliş wagtyny mazaly azaldýar, zähmet öndürijiligini artdyrýar, zeper ýetýän detallaryň sanyny azaldýar, olaryň biribiriniň deregini tutujylygyny, detallaryň we uzelleriň özbaşdaklygyny saklaýar, önümçilik prosesini ýeňilleşdirýär.

Birnäçe agregatlary maşynyň sökülýän ýerinde sökmeýärler. Bu operasiýany agregatlary ýuwanlaryndan soň, olaryň bejerilýän, ýygnalýan ýerinde ýerine ýetiryärler.

Kabina (enjamlary bilen), howa arassalaýjy, ýag we suw radiatorlary, baş friksion, işe giriziji we esasy dwigateller, geçirijiler gutusy, ýangyç baky we ş. m.-ler şeýle agregatlara degişlidir. Käbir ýagdaýlarda aýry-aýry agregatlary (esasy we işe giriziji dwigateller, ýangyç nasosy, sazlaýjysy we forsunkalary bilen, gidroulgamyň komplektleri, geçirijiler gutusy, turbokompressor, ýelejirediji we ş. m.-ler) ýuwanlaryndan soň, sökmän yöriteleşdirilen bejeriş kärhanasyna iberilýär.

